***Oboji svijet, vrati mu njegove boje***

**Upute za izradu stripa (kombinirana tehnika: fotografija + crtež)**

**a) scenarij stripa**

Strip govori o jednom tinejdžeru, njegovim prijateljima i svijetu u kojem oni žive. Tinejdžer poznaje svoje prijatelje, njihove vrline i mane. Vidi ih u različitim “bojama”, kakvi oni jesu, ali drugi ljudi, oni koji njih ne poznaju dovoljno dobro, vide u njima samo njihove mane. Njih oni vide samo “jednobojno”. Tinejdžer zna da svijet nije savršen, a isto tako da ni njegovi prijatelji nisu (uvijek) savršeni, ali ne želi na njih gledati samo s jedne strane, vidjeti u njima samo jednu “boju”. Zbog toga želi im “vratiti sve njihove boje”, vidjeti ih kakvi oni zapravo jesu. Misliti svojom glavom i svojom pameti prosuđivati kakav je doista svijet u kojem živi. Tek tada, kada se mogu vidjeti “sve boje”, prijatelji mogu zajedno biti vedri i veseli.

**b) tekst i ilustracija**

Redni broj označava redoslijed kadrova (pojedinačnih “kućica”) stripa *Oboji svijet, vrati mu njegove boje*. Za svaki kadar naveden je prvo tekst, a zatim u zagradi sadržaj ilustracije:

1. naslov stripa, ime i prezime autora/autorice (dopuniti kadar nekim manjim i tematski povezanim crtežom; crtež nije obveznan već je samo prijedlog)

2. Bok, ja sam (navesti svoje ime, staviti svoju **kolor fotografiju**)

3. a ovo su moji prijatelji. (4 njih, navesti njihova imena i staviti njihove **kolor fotografije**)

4. Volim kad je svijet oko mene šaren i raznolik, a ipak nije uvijek tako jer mi *drugi* kažu (**crtež** koji prikazuje šarolikost svijeta; naglasiti riječ *drugi*)

5. da su neki dvolični (**crno-bijela fotografija** prvog prijatelja/prijateljice, obojiti lice na način da prikazuje dvoličnost)

6. da su neki sebični (**crno-bijela fotografija** drugog prijatelja/prijateljice, obojiti lice na način da prikazuje sebičnost)

7. da su neki umišljeni (**crno-bijela fotografija** trećeg prijatelja/prijateljice, obojiti lice na način da prikazuje umišljenost)

8. da su neki razmaženi (**crno-bijela fotografija** četvrtog prijatelja/prijateljice, obojiti lice na način da prikazuje razmaženost)

9. ili da pripadaju krivoj naciji, vjeri, politici ... (**crtež** koji prikazuje gomilu upitnika)

10. Da, svijet nije savršen (**crtež** koji prikazuje neka zla svijeta, npr. rat, bolest, siromaštvo ...)

11. a nisu ni ljudi uvijek savršeni. (**crtež** koji prikazuje neka zla koja ljudi čine drugim ljudima, npr. zlostavljanje, mržnja, krađa tuđe imovine ...)

12. Ipak, meni se čini (staviti svoju **kolor fotografiju**; ista kao u kadru br. 2)

13. da tu treba i *mene* nešto pitati! (**crtež** koji prikazuje gomilu uskličnika; naglasiti riječ *mene*)

14. A ja želim šaren i raznolik svijet, (**kolor fotografija**, može biti ista kao u kadru br. 3)

15. vratiti mu njegove boje. (**kolor fotografija** koja prikazuje sve koji sudjeluju u stripu, tj. autora/autoricu i njegove/njezine prijatelje, kako se vesele, skaču od radosti i zadovoljstva)

**c) oblikovanje kadrova stripa**

Strip neka bude na dva lista A4 formata (tj. kao list papira za fotokopiranje ili ispis računalog teksta). Rasporedite kadrove tako da oni budu smješteni na ta dva lista.

Fotografiju za kadar br. 2 napraviti dva puta (jer će biti upotrijebljena i u kadru br. 12).

Fotografija u kadru br. 3 može biti zajednička, a može biti i skup pojedinačnih fotografija. Tu fotografiju (te fotografije) treba napraviti i u koloru (za kadar br. 3) i u crno-bijeloj tehnici (za kadrove br. 5 – 8).

Kadrove stripa napraviti kolažnom tehnikom, spojem fotografije i originalnog crteže (osim u onim kadrovima gdje je crtež jedina ilustracija kao u br. 9 i 13). Iz fotografije izrezati dio koji će biti prikazan u kadru, ostatak popuniti crtežom. Paziti da izrezani dio fotografije ne bude u kadru ni previše malen ni previše velik te da lice na crno-bijelim fotografijama bude dovoljno veliko da može biti “obojeno negativnom karakternom crtom”. **Te će negativne karakterne crte (neiskrenost, sebičnost, lažljivost, nepromišljenost) biti predstavljene upravo bojama (ili šarama)**. Npr. neiskrenost može biti prikazana žutom pozadinom na licu i crvenim točkama preko te pozadine, sebičnost plavom bojom preko lica i žutim trokutima preko te pozadine itd. (I druge kombinacije su naravno moguće, npr. u dvije boje vodoravnih, okomitih ili kosih crta; **ovo je svakom autoru/autorici prepušteno na volju, prema vlastitoj mašti i kreativnosti**.)

Pripaziti da površina crno-bijelih fotografija bude takva da je po njoj moguće crtati! Korisno je stoga u fotografskoj radnji tražiti takav fotografski papir da se preko njega može crtati ili upitati kojom vrstom boja (flomasteri?, markeri?) se to može učiniti.

Tekst unutar kadra može stajati u donjem dijelu kadra, a tamo gdje autor/autorica (kao u kadrovima br. 2 i 12) govori u prvom licu tekst može biti stavljen u stripovski “balončić”.

**d) ostale upute za izradu stripa**

Strip mogu napraviti i dva autora ili dvije autorice! Štoviše, možda će rad u dvoje dati zanimljivije rezultate, lakše je podijeliti poslove, a vjerojatno je tako i zabavnije raditi strip. U tom slučaju potrebno je prilagoditi tekst: npr. “Bok, ja sam ...” > “Bok, mi smo ...” ili “Ipak, meni se čini” > “Ipak, nama se čini” itd.

Potrebno je prije fotografiranja prijatelja tražiti od njih i njihovih roditelja suglasnost da svoje lice “posude” za ilustraciju negativnih karakternih crta (neiskrenost, sebičnost, lažljivost, nepromišljenost). Oni trebaju unaprijed znati da autor/autorica stripa ne misli o njemu/njoj kako su upravo to njegove/njezine karakterne crte; oni će njih u tom stripu – “odglumiti”. Iz tog razloga imena prijatelja mogu biti izmišljena.

Ukoliko autori/autorice imaju neke originalne ideje za oblikovanje stripa, neka ih slobodno ostvare, ali neka se i dalje pridržavaju navedenog scenarija. To vrijedi i za navedene negativne karakterne crte (kadrovi br. 5 – 8). Ukoliko im treba kakav savjet, slobodno se mogu javiti profesoru.

Puno uspjeha u izradi stripa! Najbolje radove poslat ćemo na natječaj koji organizira Forum za slobodu odgoja. Svi autori/autorice stripova bit će primjereno nagrađeni u imeniku, a izbor stripova možemo napraviti za naš školski pano.